Bogodu jwa diphologolo bo a kekela kwa Khawa
Bo rre bangwe ba ferabobedi go tswa kwa motseng wa Khawa ba thusa mapodisi ka ditlhotlhomiso morago ga go belaesega mo molatong wa go bolaya diphologolo mo lefelong le le sireleditsweng la diphologolo la KD-15. Mo puisanong le ba BOPA bosheng, Mookamela mapodise a Middlepits Assistant Superintendent Kebadire Mmopi are go lebega melato ya go nna jaana e golela kwa godimo a supa fa mo kgweding e le nngwe ba setse ba gatisitse dikgetsi tse mo go tsone go bolailweng dikukama tse tlhano le dikgokong tse pedi go sena teseletso. A re mo tiragalong ya ntlha, ba ne ba tshwara babelaelwa ba le barataro ba dingwaga tse di lesome le boferabongwe go ya kwa go tse di masome a mane le borataro. A re bo rre bao, ba fitlhetswe ka dinama le matlalo a dikukama tse go belaesegang fa ba ne ba di bolaile gaufi le lefelo le le sireleditsweng la diphologolo. Mo tiragalong ya bobedi, Rre Mmopi o ne a tlhalosa fa kgwedi e e fetileng e le masome a mabedi le borataro ba ne ba tshwara bo rre ba bangwe ba le babedi ba ba fitlhetsweng ba bolaile kukama le kgokong kwa lefelong le le sireleditsweng la diphologolo. Le fa go ntse jalo, Asst Superintendent Mmopi, o tlhalositse fa mo nakong ya gompieno borre bao, ba letetse tsheko kwa ntle fa ditlhotlhomiso tsa mapodisi tsone di sa ntse di tsweletse. Rre Mmopi o boletse fa babelaelwa bao, fa ba ka bonwa molato ba tla lebisiwa molato wa bogodu jwa diphologolo mme ba ka atlholwa madi a sa feteng P5 000 mongwe le mongwe kana kgolegelo ya dingwaga tse di sa feteng botlhano kana ba lebanwa ke katlholo ka bobedi. A re e ntse e le kwa Khawa, mo kgweding e e fetileng e le masome a mabedi le boferabobedi ba ne ba tshwara banna ba le bane mabapi le go fitlhelwa ka digwapa le nama e e metsi e go belaesegang e le ya kgokong kwa morakeng mongwe gaufi le lefelo le le sireleditsweng la diphologolo. One a tsibosa setshaba go iphapa mo mokgweng wa go bolaya diphologolo go sena teseletso are go tlhabisa dithong ka badira melato ba di latela kwa mafelong a babalesegileng. A re go dira jalo, go na le ditlamorago tse di ka phuthamisang itsholelo ya lefatshe. 